Okresná prokuratúra Bánovce nad Bebravou 
K Zornici 892, 957 01 Bánovce nad Bebravou 	

Sp. zn. : Pv 472/11/3301	Bánovce nad Bebravou, 10.2.2012
EEČ : 2-23-2-2012

U Z N E S E N I E

Trestná vec:	obvinený XXXXX  
Prečin:	výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 262/2011 Zbierky zákonov a § 360 odsek 1, odsek 2 písmeno e) Trestného zákona číslo 300/2005 Zbierky zákonov v znení zákona číslo 262/2011 Zbierky zákonov s poukazom na § 122 odsek 2 písmeno b) Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Bánovce n/Bebravou
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
a
poškodeným:
1.	XXXXX
	dátum narodenia: XXXXX
	rodné priezvisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 100,00 € 
b.	Peňažná suma určená na všeobecne prospešné účely: 100,00 € 
c.	Konkrétny adresát peňažnej sumy určenej na všeobecne prospešné účely: XXXXX 
d.	Suma odovzdaná štátu na peňažnú pomoc obetiam trestnej činnosti: 100,00 € 
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
realizované policajtom Obv.odd. PZ Bánovce nad Bebravou pod spisovou značkou ORP-521/BN-BN-2011.

Skutková veta: 
v čase od 02.30h do 02.40h dňa 30.10.2011 na mieste verejnosti prístupnom v reštauračnom zariadení XXXXX, pri plnej prevádzke, fyzicky napadol poškodeného XXXXX, nar. XXXXX, tr. bytom XXXXX a to tak, že ho päsťami viackrát udrel do oblasti sánky a pri fyzickom útoku sa poškodenému vyhrážal slovami „Zabijem ťa, tvojho brata aj tvoju rodinu! Rozbijem ti celú krčmu! takým spôsobom, že to vzbudilo u poškodeného dôvodnú obavu o svoj život a zdravie, pri fyzickom útoku páchateľa vznikla majiteľovi reštaurácie a poškodeného XXXXX škoda na poškodenom zariadení, a to rozbitím stola a 3 stoličiek a poškodením košele škoda vo výške 100,- € a poškodený XXXXX utrpel zranenie a to pomliaždenie sánky, ktoré zranenie ho neobmedzovalo na bežnom spôsobe života a bol bez pracovnej neschopnosti.

Odôvodnenie: 
Uznesením povereného príslušníka PZ Obvodného oddelenia PZ Bánovce nad Bebravou zo dňa 31.10.2011 pod ČVS:ORP-521/BN-BN-2011 bolo podľa § 199 ods. 1 Trestného poriadku začaté trestné stíhanie vo veci prečinu výtržníctvo podľa § 364 ods. 1 písm. a) Trestného zákona v jednočinnom súbehu s prečinom nebezpečné vyhrážanie podľa § 360 ods. 1 Trestného zákona na skutkovom základe uvedenom v predmetnom uznesení. 

	Poverený príslušník PZ Obvodného oddelenia PZ Bánovce nad Bebravou dňa 05.12.2011 pod ČVS:ORP-521/BN-BN-2011 podľa § 206 ods. 1 Trestného poriadku vzniesol obvinenie XXXXX, nar. XXXXX pre prečin výtržníctva podľa § 364 ods. 1 písm. a) Trestného zákona v jednočinnom súbehu s prečinom nebezpečného vyhrážania podľa § 360 ods. 1, ods. 2 písm. e) Trestného zákona s poukazom na § 122 ods. 2 písm. b) Trestného zákona na skutkovom základe uvedenom v predmetnom uznesení.

Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
 b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
 c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu 
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Podľa § 220 ods. 2 Trestného poriadku schváliť zmier podľa odseku 1 nemožno, ak
 a) trestným činom bola spôsobená smrť osoby,
 b) je vedené trestné stíhanie pre korupciu, alebo
 c) je vedené trestné stíhanie proti verejnému činiteľovi alebo zahraničnému verejnému činiteľovi pre trestný čin spáchaný v súvislosti s výkonom ich právomoci a v rámci ich zodpovednosti.

	Preskúmaním príslušného spisového materiálu som zistila, že v predmetnej trestnej veci sa koná o prečinoch, pre ktoré zákon ustanovuje trest odňatia slobody, ktorých horná hranica neprevyšuje päť rokov.

	Obvinený XXXXX v priebehu prípravného konania vyslovil súhlas s rozhodnutím o schválení zmieru a zastavením trestného stíhania a súčasne slobodne, vážne a určito vyhlásil, že spáchal skutok, pre ktorý je trestne stíhaný, pričom o uvedenom nie sú odôvodnené pochybnosti. Zároveň v plnej výške nahradil poškodenému XXXXX škodu, spôsobenú predmetnou trestnou činnosťou. Taktiež poškodený XXXXX vyslovil súhlas s rozhodnutím o schválení zmieru a zastavením trestného stíhania obvineného XXXXX. 

	Obvinený XXXXX dňa 31.01.2012 uhradil na depozitný účet Okresnej prokuratúry Bánovce nad Bebravou vedený vo XXXXX, č.ú.:XXXXX, variabilný symbol XXXXX, sumu vo výške 200 €, z ktorej suma vo výške 100 € bude poukázaná štátu na peňažnú pomoc poškodeným trestnými činmi a suma vo výške 100 € bude poukázaná na všeobecne prospešné účely pre neziskovú organizáciu XXXXX, so sídlom XXXXX, IČO XXXXX, na bankový účet vedený v XXXXX, číslo účtu: XXXXX, pričom predmetnú zloženú sumu prokurátorka považuje za primeranú závažnosti spáchanej trestnej činnosti. 

	Z obsahu spisového materiálu bolo zistené, že obvinený XXXXX doposiaľ nebol priestupkovo riešený ani súdne trestaný.

Vzhľadom na charakter a závažnosť spáchaných prečinov, na mieru akou bol predmetnými prečinmi dotknutý verejný záujem, na osobu obvineného a  jeho osobné a majetkové pomery prokurátorka dospela k záveru, že rozhodnutie o schválení zmieru a zastavení trestného stíhania je z hľadiska účelu trestného konania dostačujúce.

Nakoľko boli všetky zákonné podmienky pre uvedený spôsob rozhodnutia splnené, prokurátorka okresnej prokuratúry rozhodla tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lucia Horvátová
prokurátorka